पाएं अपने शहर की ताज़ा ख़बरें और फ्री ई-पेपरडाउनलोड करें
कोरोनाकाल में अगर किसी की मौत हो जाए, इसके लिए पारिवारिक सदस्यों अंतिम संस्कार में कोई दिक्कत न आए इसके लिए जिला प्रशासन ने सिविल अस्पताल में हेल्प सेंटर का विस्तार किया है। इस साल सेंटर की अगुवाई निगम कमिश्नर प्रदीप सभ्रवाल कर रहे हैं। सेंटर इंचार्ज जॉइंट कमिश्नर स्वाति टिवाणा को लगाया गया है। नोडल अफसर जसदेव सिंह सेखों समेत अन्य निगम अधिकारी किसी भी पीड़ित परिवार को कोई समस्या आने पर उनकी मदद के लिए तत्पर हैं। टीम ने अभी तक लोगों की कॉल पर 6 लोगों का संस्कार करवाया है। उनकी तरफ से हेल्प सेंटर पर कॉल की गई, लेकिन देखने में आया है कि कोरोना से जिन लोगों की घर पर मौत हो जाती है, उनके परिजन ही उनसे दूरियां बनाने लगे हैं।
निगम कमिश्नर ने बताया कि टीम के सामने दो ऐसे मामले सामने आए हैं, जिन्हें देखकर अनुमान लगाया जा रहा है कि हालत कैसे बन चुके हैं। ऐसे में उन्होंने लोगों से अपील की कि जरूरत पड़ने पर ही घरों से बाहर निकलें। निगम कमिश्नर ने बताया कि जोन डी में मेयर बलकार संधू की अगुवाई में मीटिंग भी हुई थी, जिसमें अभी तक किए जा रहे काम का रिव्यू किया, उसके साथ मंत्री भारत भूषण आशु की पत्नी व पार्षद ममता आशु भी मौजूद रही।
दिल्ली से आए व्यक्ति की मौत, परिवार संस्कार को नहीं आया
एक और मामला हेल्प सेंटर पर ऐसा आया था। इसे देखकर निगम अधिकारी हैरान रह गए। उन्हें 1 दिन पहले सेंटर पर कॉल आई कि दिल्ली से कोई व्यक्ति यहां आया था, जिसकी मौत हो चुकी है। उसका अंतिम संस्कार करने में दिक्कत आ रही है। सूचना मिलने पर नोडल अफसर जगदेव सिंह सेखों वॉलंटियरों के साथ दिए गए पते पर पहुंचे। जहां मृतक के रिश्तेदारों ने तो दूरी बना ली जबकि मृतक के परिवारों से बात हुई तो उन्होंने साफ कह दिया कि वह खुद ही इसका अंतिम संस्कार करके फूलों का विसर्जन कर दें, हम नहीं आएंगे। ऐसे में नोडल अफसर समेत वॉलंटियर ने खुद कोविड-19 का पालन कर शव को उसके रिश्तेदार के घर से उठाया और उसका अंतिम संस्कार करवाया गया।
हेल्प सेंटर से ऐसे की जा रही मदद
हेल्थ सेंटर के हेल्पलाइन नंबरों पर जब कॉल आती है तो इसकी सूचना नोडल अफसर को दी जाती है। नोडल अफसर की तरफ से जिन नंबरों से कॉल आई जाती है, उन्हें संपर्क किया जाता है और उसके बाद श्मशानघाट में स्थिति जानी जाती है। स्थिति जानने के बाद ही जिस घर में करुणा से व्यक्ति की मौत हुई है, वहां पर जाकर शव को उठाया जाता है और कोविड-19 के नियमों अनुसार उसका अंतिम संस्कार करवा दिया जाता है। इस कार्य में नगर निगम के 40 के करीब मुलाजिम और अधिकारी लगे हुए हैं, जिसमें वालंटियर भी शामिल है।
संस्कार के बाद फूल जरूर ले जाएं लोग
नगर निगम के साथ वालंटियर के तौर पर काम कर रहे गुड्डू ने बताया कि आज हालात यह बन चुके हैं कि जिन लोगों की कोरोना से मौत हो रही है, उनके घरवाले संस्कार के बाद भी फूल उठाने नहीं आ रहे हैं। उन्होंने आम जनता को यही अपील की है कि ऐसे गंभीर हालात में जिस परिवार के सदस्य की मौत हो जाती है, उसके अंतिम संस्कार के बाद उसका रीति रिवाज के अनुसार विसर्जन होना जरूरी है, उस इसलिए परिवार के सदस्य दूरी न बनाकर फूल जरूर उठाने आएं।
हेल्प सेंटर पर 2 दिन पहले एक महिला की कॉल आई। महिला ने बताया कि उनके घर में कोरोना से मौत हुई है। अब अंतिम संस्कार के लिए उनके पास कोई इंतजाम नहीं, इसलिए उनकी मदद की जाए। सेंटर से महिला की मदद के लिए नोडल अफसर जसदेव सिंह सेखों समेत वॉलंटियर मौके पर पहुंचे। जहां ये देखकर हैरान हो गए कि घर में मृतक का बेटा भी था, लेकिन निगम टीम ने फर्ज निभाया और खुद कंधा देकर उस व्यक्ति का अंतिम संस्कार करवाया। इसके बावजूद मरने वाले व्यक्ति का परिवार अंतिम संस्कार को भी नहीं पहुंचा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn